Το κεντρικό λιμεναρχείο Πειραιά, έχει επιληφθεί ήδη και προβεί σε όλες τις απαραίτητες ενέργειες επί του θλιβερού περιστατικού που σημειώθηκε το πρωί στο λιμάνι του Πειραιά, όπου μεθυσμένοι Βρετανοί ναύτες πολεμικού πλοίου του ΝΑΤΟ διαπληκτίστηκαν και τραυμάτισαν ένα λιμενεργάτη, ανέφερε σε δήλωσή του στο ΑΠΕ-ΜΠΕ ο υπουργός Ναυτιλίας και Νησιωτικής Πολιτικής Θ. Δρίτσας.

ADVERTISING

Ο υπουργός χαρακτήρισε τη συγκεκριμένη ενέργεια ως μεμονωμένη, που δεν σχέση με τις κινητοποιήσεις των εργαζομένων στα λιμάνια.

Το περιστατικό σημειώθηκε στο λιμάνι του Πειραιά, όταν για άγνωστο μέχρι στιγμή λόγο, μεθυσμένοι Βρετανοί ναύτες του πολεμικού πλοίου Carocan Bay London, που ανήκει στη ΝΑΤΟϊκή δύναμη που περιπολεί στο Αιγαίο, επιτέθηκαν και χτύπησαν το λιμενεργάτη Σπ. Μεσίνη. Ο τραυματισμένος εργάτης μεταφέρθηκε στο Τζάνειο νοσοκομείο, όπου και νοσηλεύεται.

Άμεση ήταν η αντίδραση από το ΚΚΕ με την βουλευτή Πειραιά Δ. Μανωλάκου, να επικοινωνεί με τον υπ. Ναυτιλίας και Νησιωτική Πολιτικής Θ. Δρίτσα, εκφράζοντας τη διαμαρτυρία του κόμματος για το απαράδεκτο περιστατικό.

"Τέτοια περιστατικά, που θυμίζουν παλιότερες εποχές, δείχνουν ότι οι ΝΑΤΟϊκοί δρουν - και με την ανοχή της κυβέρνησης - ως κράτος εν κράτει" αναφέρει σε ανακοίνωση του το ΚΚΕ.